কখনও বাবার হাতে লোহার রড দিয়ে মার। আবার কখনও মা এসে গায়ে ঢেলে দিত গরম জল। এমনকী নারকেল ছুড়েও মারত। সঙ্গে চলত সিগারেটের ছ্যাঁকা থেকে শুরু করে ব্লেড দিয়ে চামড়া চিড়ে দেওয়ার মতো অত্যাচার। ৯ বছরের ছেলের মুখ থেকে এমন অত্যাচারের কথা শুনে হতবাক হয়ে যান কোচির কাছে, কালামাস্সেরি মেডিক্যাল কলেজ হাসপাতালের চিকিৎসকরা। 
কেরলের ইদ্দুকি জেলার আদিমালিতে বসবাসকারী ওই বালককে মাদকাসক্ত বাবা-মার হাত থেকে উদ্ধার করে এলাকার মানুষ। জানা গিয়েছে, বছর নয়ের ওই বালকের বাবা এবং মা দু’জনেই মাদকাসক্ত। ওই বালকের আরও দুই ভাই-বোন আছে। তারা দু’জনেই একদম ছোট। তাদেরও উদ্ধার করা হয়েছে। জানা গিয়েছে, মাদকাসক্ত বাবা-মা তাদের সন্তানদের দিকে সেভাবে নজর দিত না। সন্তানেরা খাবার চাইলে জুটত গালিগালাজ আর মার। ৯ বছরের ছেলেটি ভাই-বোনদের থেকে বয়সে বড় হওয়ায় তার উপর সবচেয়ে বেশি অত্যাচার হত। 

কেরলে বালক সন্মাতানের উপর অত্যাচার চালানো মাদকাসক্ত বাবা-মা
যদিও উদ্ধারের পরে, তার শরীরের আঘাত এবং ক্ষতচিহ্নগুলি যে বাবা-মায়ের অত্যাচারের তা প্রথমে জানায়নি ছোট ছেলেটি। পরে চাপ দিতেই সে একে একে অত্যাচারের নির্মম কাহিনি বলে দেয়। 
মাদকাসক্ত বাবা-মায়ের বিরুদ্ধে ‘জুভেনাইল জাস্টিস অ্যাক্ট’ এবং ভারতীয় দণ্ডবিধির ৩২৬ নম্বরের ‘বি’ ধারায় মামলা দায়ের করা হয়েছে। ইতিমধ্যেই গ্রেফতার করা হয়েছে বাবাকে। মা-কেও খুব শিগগিরি গ্রেফতার করা হবে বলে জানিয়েছে কেরল পুলিশ। 
উদ্ধারের পরে জখম বালককে হাসপাতালের বার্ন ইউনিটে ভর্তি করতে হয়। চিকিৎসকদের মতে, এক সপ্তাহেরও বেশি সময় ধরে বালকটির উপর লাগাতার শারীরিক নিগ্রহের ঘটনা ঘটেছে। আপাতত সে স্থিতিশীল। তার দুই ভাই-বোনকে সরকারি হোমে রাখা হয়েছে। বালকটি সুস্থ হলে তাকেও হোমে পাঠানো হবে বলে পুলিশ জানিয়েছে।
আরও পড়ুন 
বাবা-মা’র ঝগড়ায় অত্যাচারের শিকার ১৮ মাসের শিশু। নিগ্রহের ছবি সিসিটিভি ফুটেজে